Ayni paytda ijtimoiy tarmoqlar, ayniqsa Telegram’dagi guruh va kanallarda kuni kecha poytaxtimizdagi Samarqand Darvoza savdo markazi yaqinida terakt sodir bo‘lgani to‘g‘risida yolg‘on xabar tarqatilmoqda. Shu munosabat bilan Samarqand Darvoza savdo markazi o‘zining “Feysbuk”dagi sahifasida mish-mishlarning hech qanday asosga ega emasligini ma’lum qildi. “Bu to‘g‘ri emas! Aybdorlar qidirilmoqda va ular respublikamiz qonunlariga muvofiq qat’iy jazoga tortiladi”, - deyiladi xabarda. Shuningdek, xabarda tarqatilgan fotosuratning 2014 yil 29 noyabr sanasida «Samarqand Darvoza» savdo-ko‘ngilochar markazi yaqinida kechki mahal “Jiguli” avtomashinasi yonib ketganida olingani aytib o‘tilgan. Mazkur fotosurat Facebook’dagi "Voditeli Tashkenta" guruhidan olingan bo‘lib, xabar Publika.uz saytida ham e’lon qilingan.